Ολοκληρώθηκε η Σύνοδος Κορυφής στις Βρυξέλλες
ο έλληνας Πρωθυπουργός ενημέρωσε για τα μέτρα και τις διαπραγματεύσεις με την Τρόικα
Γύρω στις 11 ώρα Ελλάδος ολοκληρώθηκε η Σύνοδος Κορυφής στις Βρυξέλλες με τους ηγέτες των κρατών μελών στην συνέχεια να δίνουν τις κατ’ ιδίαν συνεντεύξεις τους και τον έλληνα Πρωθυπουργό, Λουκά Παπαδήμο, να μετέχει σε μια μίνι σύσκεψη για την Ελλάδα με τους Προέδρους της ΕΕ και Επιτροπής Βάν Ρομπέι και Μπαρόζο, τον κ. Γιούνκερ, το μέλος του Συμβουλίου της ΕΚΤ κ. Ασμουσεν, τον κ. Όλι Ρεν και τον κ. Βενιζέλο. Βασικό τους θέμα στην συζήτηση, τα μέτρα και οι διαπραγματεύσεις με την Τρόικα. Ο κ. Παπαδήμος είχε προηγουμένως ενημερώσει κατά το δείπνο τους ευρωπαίους ομολόγους του για τις εξελίξεις στην οικονομική κατάσταση και την πορεία της ανταλλαγής των ομολόγων των ιδιωτών και πρώτος ο Πρόεδρος της Γαλλίας, Νικολά Σαρκοζί, δήλωσε σχετικά ανατρέποντας και την γερμανική πρόταση για «εποπτεία», που εξ άλλου αποδοκιμάστηκε από πολλούς ηγέτες: «Δεν τίθεται θέμα κηδεμονίας για την Ελλάδα. Θα ήταν παράλογο και αντιδημοκρατικό. Όσο για τις διαπραγματεύσεις για τη συμμετοχή των ιδιωτών στην μείωση του ελληνικού χρέους συνεχίζονται με ικανοποιητικό τρόπο, και ελπίζουμε ότι θα ολοκληρωθούν οριστικά τις προσεχείς ημέρες», είπε ο Γάλλος Πρόεδρος. Έγινε μάλιστα γνωστό ότι ανατέθηκε στους Υπουργούς του Γιούρογκρουπ να βοηθήσουν στις διαπραγματεύσεις με τις τράπεζες για την ολοκλήρωση του PSI. Η Καγκελάριος Άγκελα Μέρκελ άρχισε και τέλειωσε την συνέντευξη τύπου με την Ελλάδα, απαντώντας σε σχετικές ερωτήσεις. «Χρειάζεται επίβλεψη του ελληνικού προγράμματος–είπε. Θέλουμε να βοηθήσουμε την Ελλάδα να σταθεί στα πόδια της, άλλα και τα κόμματα στην Ελλάδα πρέπει να αναλάβουν τις ευθύνες τους. Περιμένουμε την έκθεση της Τρόικα. Η Ελλάδα είναι ειδική περίπτωση, αλλά είναι αυτή που δεν εφάρμοσε την συμφωνία σωστά, όπως η Ιρλανδία». Την ίδια ώρα ο Πρόεδρος της Κομισιόν, Ζοζέ Μανουέλ Μπαρόζο, στην συνέντευξή του έλεγε την φράση «Ζητάμε από όλα τα κόμματα στην Ελλάδα να δεσμευτούν με ξεκάθαρο τρόπο για την εφαρμογή του προγράμματος».